Ponte en Bora, preto da súa desembocadura
O **río** **Almofrei** é un pequeno río galego que flúe na provincia de Pontevedra. É afluente, pola beira esquerda, do río Lérez e a súa lonxitude é de aproximadamente 26 km, o que o converten no máis longo dos seus tributarios.

Étimo
-----

A denominación do río está vinculada ao lugar e parroquia de Almofrei (Cerdedo-Cotobade), que bañan as súas augas, de xeito que ben expresado o seu nome sería "río de Almofrei", o que é bastante característico na denominación de numerosos ríos menores. Á súa vez o nome da parroquia é de orixe xermánica dun posesor, seguramente altomedieval, con nome gótico latinizado, *Ermaufredus*, que polo xenitivo, *Ermaufredi*, pasou por evolución ao galego Almofrei.[]

Outros autores falan dunha orixe árabe da palabra, que conservaría en galego o significado de funda na que se leva a cama de viaxe.

Descrición
----------

### Fontes

O Almofrei nace preto do lugar de Fraguas, na freguesía de Santiago de Caroi, dentro do concello de Cerdedo-Cotobade, por debaixo do monte Seixo, que está xa no municipio da Lama, a uns 671 msnm.

### Percorrido

Logo do seu nacemento e ao longo do seu curso atravesa outras das freguesías de Cerdedo-Cotobade: Corredoira, Loureiro, Carballedo, Rebordelo, Borela e Almofrei, que é a que lle empresta o seu nome ao río. Pouco despois de pasar por esta, entra na parroquia de Bora, xa do concello de Pontevedra, para moi logo desaugar no río Lérez á altura do lugar de Ponte Bora. O sentido xeral do percurso do río é de NO a SE.

### Afluentes

Os afluentes do Almofrei son pequenos regatos de escaso desenvolvemento lonxitudinal. Pola dereita salientan o rego da Pereira, o rego de Chan das Latas e o rego do Pego. Pola esquerda, o rego de Borela, no curso medio xa, é o máis importante.

### Réxime hídrico

O Almofrei é un típico río de réxime hídrico pluvial de tipo oceánico, consonte coas características da súa conca, que segundo a altura recolle anualmente entre 1.500 mm e máis de 2.000 mm. A súa bacía esténdese sobre 77,5 km² e o seu caudal medio é de 3,58 m³/s.

Intervención humana
-------------------

### Construcións

Ó longo do seu percorrido hai un bo número de muíños, un batán, e praias e piscinas fluviais.

Galería de imaxes
-----------------

* Ponte Serrapio, en Corredoira.Ponte Serrapio, en Corredoira.
* Ponte medieval en Almofrei.Ponte medieval en Almofrei.
* Ó seu paso por Cotobade.Ó seu paso por Cotobade.
* Ó seu paso por Cotobade.Ó seu paso por Cotobade.
* Ó seu paso por Cotobade.Ó seu paso por Cotobade.
* Ó seu paso por Cotobade.Ó seu paso por Cotobade.
* Ó seu paso por Cotobade.Ó seu paso por Cotobade.
* Ó seu paso por Cotobade.Ó seu paso por Cotobade.
* Vía romana a carón do Almofrei.Vía romana a carón do Almofrei.

Notas
-----

1. ↑  Reinhart, P. A. D.; Engelmann, W. A. *Glossaire des mots espagnols et portugais derives de l'arabe*. Brill Archive, 1982.
2. ↑  Rodríguez González, E. *Diccionario enciclopédico gallego-castellano*. Editorial Galaxia, 2001. ISBN 84-8288-428-X, 9788482884288.

Véxase tamén
------------

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Río Almofrei*** |

|  |  |
| --- | --- |
| Control de autoridades | 
* Wd: Q9071612
* GeoNames: 3130289

 |